b'\n_START_ARTICLE_\nPiet\xc5\xb3 min\xc5\xb3 tarm\xc4\x97s\n_START_SECTION_\nStandartizacija ir u\xc5\xbera\xc5\xa1ymas\n_START_PARAGRAPH_\nMinnan kalba, kaip ir kantonie\xc4\x8di\xc5\xb3 kalba, turi standartin\xc4\x99 form\xc4\x85, kuri sudaryta Hokien dialekto pagrindu. J\xc4\x85 standartizavo Taivane ir Siamenyje (\xc5\xa1io dialekto areale) veik\xc4\x99 XIX a. krik\xc5\xa1\xc4\x8dioni\xc5\xb3 misionieriai, kurie i\xc5\xa1leido \xc5\xa1ios kalbos \xc5\xbeodynus, \xc4\xaf j\xc4\x85 i\xc5\xa1vert\xc4\x97 Biblij\xc4\x85 ir kitus ra\xc5\xa1tus. Standartizuojant kalb\xc4\x85 buvo sukurta jos ra\xc5\xa1ytin\xc4\x97 forma, pritaikant lotyn\xc5\xb3 ra\xc5\xa1t\xc4\x85. \xc5\xa0i romanizacijos sistema buvo \xc5\xbeinoma kaip \xe2\x80\x9evietinis ra\xc5\xa1tas\xe2\x80\x9c (\xe7\x99\xbd\xe8\xa9\xb1\xe5\xad\x97 pe\xcc\x8dh-\xc5\x8de-j\xc4\xab) arba \xe2\x80\x9eba\xc5\xbenytinis u\xc5\xbera\xc5\xa1ymas\xe2\x80\x9c (\xe6\x95\x99\xe7\xbe\x85 K\xc3\xa0u-l\xc3\xb4)._NEWLINE_Kadangi nuo XIX a. pabaigos Taivano sala buvo politi\xc5\xa1kai atskirta nuo likusios Kinijos, \xc4\x8dia naudojamai minnan kalbai ilgainiui prigijo taivanie\xc4\x8di\xc5\xb3 kalbos pavadinimas. XX a. prad\xc5\xbeioje Taivano minnan kalbai ra\xc5\xa1yti japonai pritaik\xc4\x97 katakanos ra\xc5\xa1menis. Nuo XX a. vidurio, siekiant \xc4\xaftvirtinti mandarin\xc5\xb3 kalb\xc4\x85 kaip vienintel\xc4\x99 standartin\xc4\x99, Taivane u\xc5\xbedrausta ra\xc5\xa1yti minnan, ir ji v\xc4\x97l tapo i\xc5\xa1imtinai \xc5\xa1nekam\xc4\x85ja. \xc5\xbdemyne Kinijoje naudojamai minnan kalbai 1960\xc2\xa0m. buvo sukurta speciali romanizacijos sistema, bet skirta daugiau mokslo tikslams._NEWLINE_\xc5\xa0iuo metu standartin\xc4\x97 minnan kalba niekur n\xc4\x97ra oficiali kalba. Nuo XX a. pabaigos Taivane vyksta \xc5\xa1ios kalbos jud\xc4\x97jimas, d\xc4\x97l ko v\xc4\x97l buvo leista ja ra\xc5\xa1yti, pasirinktinai mokyti jos mokyklose. Vietomis naudojama u\xc5\xbera\xc5\xa1uose.\n_START_SECTION_\nSavyb\xc4\x97s\n_START_PARAGRAPH_\nPiet\xc5\xb3 min\xc5\xb3 tarmi\xc5\xb3 savyb\xc4\x97s turi daug bendr\xc5\xb3 bruo\xc5\xbe\xc5\xb3 su Tang\xc5\xb3 dinastijos standartine kin\xc5\xb3 kalba. \xc5\xa0ios tarm\xc4\x97s pasi\xc5\xbeymi sud\xc4\x97tingesne fonologija, negu mandarin\xc5\xb3 ar Kantono tarm\xc4\x97s. Turi 6 tonus, paplit\xc4\x99 toniniai sandhi.'